**[VIDEO4](https://www.youtube.com/watch?v=VHBXVRxEtqE&feature=youtu.be) https://www.youtube.com/watch?v=VHBXVRxEtqE&feature=youtu.be**

Latvijas Universitātē (LU) 25. un 26. aprīlī noritēja UNESCO atbalstītā starptautiskā konference ’’Personība kultūru un valodu krustcelēs. Pēterim Šmitam 150’’, kurā tika analizēts P. Šmita (1869-1938) - valodnieka, etnogrāfa, folklorista un sinologa, Pekinas, Vladivostokas un Latvijas Universitātes profesora - ieguldījums un atstātais mantojums ne tikai Latvijas, bet arī pasaules mēroga kultūras, izglītības un zinātnes attīstībā. LU Bibliotēkas un LU Konfūcija institūta kopīgi organizētajā divu dienu konferencē bija pārstāvēti referenti no Latvijas, Ķīnas, Vācijas un Krievijas. Tika atklāta arī izstāde “Pēteris Šmits: no Raunas līdz Pekinai”.

Konferences pirmās dienas otrā puse bija veltīta Pētera Šmita ieguldījumam sinoloģijas studijās. LU Konfūcija institūta Latvijas puses direktors Dr. h. c. philol. Pēteris Pildegovičs un viens no izcilākajiem P. Šmita atstātā mantojuma pētniekiem, tagad Starptautiskās ISMN aģentūras vadītājs, Dr. Hartmuts Valravenss (Hartmut Walravens) pievērsās prof. Šmita ieguldījumam ķīniešu un mandžūru valodas apmācībā un izpētē. Savukārt Krievijas Zinātņu akadēmijas Austrumu manuskriptu institūta direktore Dr. Irina Popova (Ирина Попова)  skatīja viņa personību un ieguldījumu orientālistikā citu Baltijas reģiona pārstāvju kontekstā.

P. Pildegovičs, prezentējot referātu “Profesora Pētera Šmita ieguldījums ķīniešu valodas apmācības metodoloģijā” minēja arī savu personīgo saikni ar Vladivostoku un līdzībām ar profesora Šmita dzīves gājumu. Pārskatot vēsturisko ainu Pētera Šmita darbības laika Vladivostokā, Pildegoviča kungs uzsvēra daudzvalodīgo fonu, uzņēmīgu cilvēku klātbūtni, kā arī to, ka Vladivostoka bija valodas vide ķīniešu, korejiešu un japāņu kopienām. Krievijas Tālo Austrumu pirmajai augstskolai bija izvirzīti praktiskas orientācijas mērķi - sagatavot speciālistus ar teicamām ķīniešu valodas zināšanām. Pētera Šmita šim mērķim izveidotā valodas mācīšanas metodika apsteidza savu laiku un nav zaudējusi aktualitāti arī mūsdienās. Pēc šīs metodikas profesors nelasa studentiem ķīniešu valodas teorētiskos kursus un nav Austrumu tekstu tulks, bet pirmām kārtām ir pedagogs. P. Šmita aizsāktais darbs tiek turpināts arī šodien un mūsdienās nav iespējams uzrakstīt nevienu nopietnu darbu orientālistikas studijās, neatsaucoties uz Pētera Šmita ieguldījumu.

H. Valravensa referāts “Pēteris Šmits kā mandžūru eksperts Vladivostokas Tālo Austrumu institūtā” (“Peter Schmidt as a Manchu Expert”, angļu valodā) pamatā bija veltīts citam prof. P. Šmita pētījumu objektam - mandžūru valodai, uzsverot, ka paralēli pedagoģiskajam darbam profesors Šmits strādāja arī pie jaunu mācību līdzekļu sagatavošanas un veica padziļinātus pētījumus mandžūristikā, kas rezultējās vairākos nopietnos darbos. Arī mongoļu valodas pētījumi bija viņa interešu lokā. Stāstījumā Dr. Valravenss vairākkārt atsaucās uz P. Šmita grāmatu kolekcijā esošajām retajām mandžūru un mongoļu grāmatām. Rezumējumā referents uzsvēra, ka Pēteris Šmits bija ļoti apdāvināts lingvists ar īpašu ieinteresētību ķīniešu un mandžūru valodā.

Irinas Popovas prezentācija “Pēteris Šmits Baltijas reģiona Austrumu studiju kontekstā” (“Peter Schmidt in the context of the Oriental studies of the Baltic Region”, angļu valodā) iepazīstināja ar orientālistikā pazīstamu Baltijas reģiona pārstāvju biogrāfijām un nozīmīgāko ieguldījumu plašākās hronoloģiskajās robežās, norādot uz intereses nepārtrauktību arī mūsdienās. Attiecībā uz profesoru P. Šmitu referente norādīja, ka arī Sanktpēterburgā glabājas daļa no kādreiz Pēterim Šmitam piederējušas grāmatu kolekcijas.

Noslēgumā tika atklāta dokumentēto laikmeta liecību izstāde “Pēteris Šmits: No Raunas līdz Pekinai” par Pētera Šmita personību, dzīvi un darbību šajā plašajā ģeogrāfiskajā areālā. LU Bibliotēka ceļojošajā izstādē ir apkopojusi sabiedrībai līdz šim mazāk zināmus materiālus, ko piedāvājusi arī LU Akadēmiskā bibliotēka, Rakstniecības un mūzikas muzejs, Cēsu Vēstures un mākslas muzejs, Latvijas Valsts vēstures arhīvs, LU LFMI Latviešu folkloras krātuve. Fotogrāfijas, vēstules un citi dokumenti daudzos un dažādos aspektos izteiksmīgi papildināja praktiski visus konferences abās dienās skartos tematus. LU Bibliotēkas pētniece Mg. sc. soc. Ilga Mantiniece uzsvēra, ka šī ir iespēja parādīt sabiedrībai, cik interesantas personības ir dzīvojušas mūsu vidū, par kuriem mēs zinām īstenībā ļoti maz.